E eth ac amièc e la seguic, enquia qu’arribèren ena carnisseria, a on didec era joena: “Talha dètz tròci de carn.” E eth carnissèr talhèc es dètz tròci, e era les enrodèc en huelhes de platanèr, les metec en cabàs e didec: “Amia’c, ò messatgèr!” E eth ac amièc atau e la seguic, enquia que trapèc a un vendeire d’amèlhes, ath quau era joena li crompèc tota sòrta d’amèlhes en tot dider-li ath mosso: “Amia’c e seguis-me” E carguèc un aute còp eth cabàs e la seguic, enquia arribar ena botiga d’un confitèr, e aquiu crompèc era, ua plata e la curbic de tot çò qu’auie ena confiteria: grasilhats de sucre damb boder, galetes velotades perhumades damb musc e deliciosament farcides, bescuèits cridadi sabun, pastissi, còques de limon, confitures saboroses, doci cridadi muchabac, entrepans uets cridadi lucmet-el-kadí, d’auti qu’eth sòn nòm ei assabihzeinab, hèts damb boder, mèu e lèit.